
נוסח לא מתוקן

מושב שלישי

פרוטוקול מס' 557
מישיבת ועדת הכלכלה

שהתקיימה ביום שני (27 ביוני 2011) בשעה 14:20

סדר היום: תקנות התעבורה (תיקון מס' 12), התש"ע-2010 (תיקון מס' 2), התשע"א-2011, 

                   בדבר דחיית תחילת התקנות המחייבות נהגים בבדיקות ראייה אחרי גיל 40.

נכחו:
חברי הוועדה:

נחמן שי – מ"מ היו"ר

מוזמנים:
חנן אהרון – סגן מנהל אגף רישוי, משרד התחבורה והבטיחות בדרכים

עו"ד חוה ראובני – סגנית בכירה ליועצת המשפטית, משרד התחבורה והבטיחות בדרכים

ד"ר מיקי דור – ראש אגף רפואה כללית, מנהל רפואה, משרד הבריאות

אדי מרקוביץ' – מנכ"ל מועצת האופטומטריסטים בישראל

ייעוץ משפטי: איתי עצמון

מנהלת הוועדה: לאה ורון

רשמת פרלמנטרית: שרון רפאלי

תקנות התעבורה (תיקון מס' 12), התש"ע-2010 (תיקון מס' 2), התשע"א-2011,

בדבר דחיית תחילת התקנות המחייבות נהגים בבדיקות ראייה אחרי גיל 40
היו"ר נחמן שי:

שלום. אני מתכבד לפתוח את ישיבת ועדת הכלכלה. הנושא הראשון הוא תקנות התעבורה (תיקון מס' 12), התש"ע-2010 (תיקון מס' 2), התשע"א-2011. פנייה שנעשתה ליושב ראש הוועדה מטעם משרד התחבורה ונציג המשרד. בבקשה. 

לאה ורון:


 חנן אהרון הוא סגן מנהל אגף הרישוי.

חנן אהרון:


בדרך כלל חוה מתחילה, אבל מכיוון שזה טכני אני אתחיל. הבקשה שלנו היא לדחות את המועד. בדרך כלל החוק או תקנה נכפית על רשות או על משרד מסוים הוא עושה הכול קצת לגרור רגליים ולמשוך זמן. מאחר שאנחנו, משרד התחבורה, יזמנו את התקנה הזאת ואת החובה של כל נהג מעל גיל 40 לבצע בדיקת עיניים בעת חידוש הרישיון שלו, אנחנו רוצים לעשות את זה כמה שיותר מהר. אבל אנחנו תלויים גם בגורמים נוספים, וזה לא משהו שאנחנו מפעילים באופן ישיר – יש ממשל זמין בדרך, יש מאות אופטומטריסטים שצריכים להתחבר לדבר הזה. התוכנה מוכנה, עשינו פיילוט. בחיבור עצמו שם צריך לקחת קצת זמן, התוכנה עולה. אם אנחנו מחייבים את הנהגים לעשות את הבדיקה ולא יהיה ניתן זה יוצר לנו בעיה גדולה. לכן חשבנו שאם במשך 60 שנה זה לא היה אז עוד כמה נהגים שלא יעשו – אני פשוט רוצה שזה יהיה משהו כמו שצריך.  הבדיקות יתבצעו ולא יהיה טרטור של הציבור ולא נדע מה לעשות אחר כך. לכן אמנם ביקשנו חודש, אבל מאחר שבאנו כבר בפעם השנייה, לצערי – מה שאנחנו לא אוהבים לעשות – צריך לקחת מקדם ולגמור את כל הדברים כי כל פעם צץ לנו משהו מכיוון אחר שהוא לא בשליטתנו.

היו"ר נחמן שי:

כאן כתוב 1 ביולי.

חנן אהרון:

זה היה אמור להתחיל ב-1 ביולי, לפי התקנה. בישיבה בחודש אוקטובר, אם אינני טועה, או בדצמבר – לא זוכר את התאריך המדויק – אנחנו ביקשנו שנה, והוועדה חשבה אחרת, כמובן, מטעמים שהיו אז נכונים. אבל אם היום נלך ל-1 בינואר 2012 זה אמנם קצת רחוק, אבל זה יכול לעבוד בצורה הכי טובה. אנחנו לא נחזור לפה יותר, וגם בעיני הציבור ניראה יותר טוב, כי לחזור לפה בעוד חודשיים זה לא יאה ולא מכובד. 

היו"ר נחמן שי:

למה? זה מגדיל מאוד את מספר האנשים שיצטרכו לעבור בדיקות ראיה?

חנן אהרון:

אנחנו צריכים לשלוח אליהם בדיקות ראיה. 3,000 נהגים בחודש אוגוסט יקבלו מכתב שבו הם מחויבים לעשות בדיקת עיניים, הם יגיעו לאופטומטריסטים ולא יוכלו לבצע את הבדיקה מסיבה כזאת או אחרת; הרי זאת לא בדיקה כמו זו של היום. היום הבדיקה נעשית על טופס ידני. החידוש פה הוא שזה באופן ממוחשב. לכן אם זה לא יעבוד באופן ממוחשב, והבדיקה לא תשודר אלינו, והרישיון שלהם יתעכב אני כבר רואה את אלפי הנהגים צובאים על דלתותינו כי הרישיון שלהם לא חודש. אז לא עשינו בזה כלום. אנחנו רוצים להראות לציבור- -

היו"ר נחמן שי:

את הזמן הזה אתם רוצים לנצל כדי לשנות את שיטת הדיווח?

חנן אהרון:

את שיטת הדיווח כדי שהבדיקה תתבצע, ואדם יקבל את הרישיון בזמן. לדעתי, עוד חודשיים-שלושה - - לכן 1 בינואר, לדעתי, זה תאריך הגיוני. 

אדי מרקוביץ':


אני מסכים כמעט עם כל מה שאומר חברי חנן. יחד עם זאת בחצי השנה האחרונה אנחנו עובדים מאוד קשה בשיתוף – יש לנו גיבוי מלא של חנן במשרדו. הבעיות היו פועל יוצא של ממסר לא מאוזן בין חברת ממשל זמין הממשלתית לבין חברת "קומסיין", חברת האבטחה. אור ליום חמישי האחרון אנחנו סיימנו את כל הבעיות הטכניות, אנחנו כבר מחוברים למערכת בצורה יוצאת מן הכלל. לדחות את מועד התקנות לינואר זה רחוק מדי. אנחנו יכולים, למעשה, כבר מחר להתחיל. כדי לקחת מקדם ביטחון אנחנו חושבים ש-1 בספטמבר זה מעל ומעבר. בפועל אנחנו כבר מחוברים. 

חנן אהרון:

צריך לקחת בחשבון את משלוח הרישיונות לנהגים. הרי צריך חודשיים לפני כן לשלוח להם רישיונות. זה מגיע למחדשי רישיונות של ספטמבר. זאת אומרת זה משנה לנו. ספטמבר זה חגים.

קריאה:


בסוף ספטמבר זה חגים.

חנן אהרון:

בסוף ספטמבר נכנסים החגים, וצריך לתת פתרונות במהלך החגים. 

היו"ר נחמן שי:

מה הסיכוי שבינואר תבואו לפה לבקש הארכה?

חנן אהרון:

אני יכול להתחייב כאן, לפחות בשמי, שאם לא יהיה משהו שהוא כוח עליון, אנחנו נעשה את כל הבדיקות. אני מתחייב לא לחזור לכאן.

היו"ר נחמן שי:

מאוגוסט אתם צריכים לתת לנו חודשיים- -

לאה ורון:


אתה יכול להתחייב לחזור לכאן, אבל לא כדי לבקש לדחות.

חנן אהרון:

אני אחזור לכאן, אבל לא בנושא הזה. 

לאה ורון:


 אנחנו נשמח שתחזור לפה. 

היו"ר נחמן שי:

אני מציע שנקבל את הבקשה ונציין שנקבל בברכה אם תגידו שאתם מוכנים קודם ותפעילו את זה קודם. 

חנן אהרון:

רציתי לומר את זה קודם, אבל זה היה נשמע – אני מוכן לניסוח הזה, בהחלט. אפילו נהיה מוכנים לפני כן. 

היו"ר נחמן שי:

הוועדה מבקשת שתקיימו את לוח הזמנים המקורי. אנחנו מקבלים את הבקשה לדחייה, אבל חוזרת ואומרת שאם המשרד יהיה ערוך ומוכן לפני כן הוא יוכל כבר בתום תקופת ששת החודשים האלה להפעיל את המערכת בהנחה שהמערכות התומכות- -

חוה ראובני:


משפטית אי אפשר. אם התקנות לא יהיו בתוקף הנהגים לא יהיו מחויבים. מי שירצה ילך.

היו"ר נחמן שי:

אז אי אפשר להשאיר את זה גמיש. אז 1 בינואר 2012. 

חוה ראובני:

אם נקדים נצטרך לחזור לבקש להקדים. 

חנן אהרון:

אחרי 60 שנה זה בסדר עוד כמה חודשים. 

לאה ורון:


 עורכת הדין ראובני, את מוכנה להקריא את התקנות?

חוה ראובני:

תקנות התעבורה (תיקון מס' 12), התש"ע – 2010 (תיקון מס' 2), התשע"א-2011
בתוקף סמכותי לפי סעיף 70 לפקודת התעבורה (להלן – הפקודה), ובאישור ועדת 

הכלכלה של הכנסת לפי סעיף 21א (א) לחוק יסוד: הכנסת,  וסעיף 2(ב) לחוק העונשין,

התשל"ז – 1977, אני מתקין תקנות אלה:

תיקון
1.
בתקנה 9 לתקנות התעבורה (תיקון מס' 12), התש"ע-2010, במקום "כ"ט

תקנה 9           בסיון התשע"א (1 ביולי 2011)" יבוא 1 בינואר 2012.


תאריך עברי אין לי כאן של 1 בינואר – תאריך עברי בהתאמה. 

היו"ר נחמן שי:

אם אין הערות, נקבל את הפנייה, נקבל את התקנות. תודה רבה. 

הישיבה ננעלה ב-14:35
